
Multi-access Edge Computing with hybrid 5G NR V2X technologies for Collective Perception-based scenarios

Kulcsszavak: Kollektív érzékelés (CP);5G NR V2X;CPM;peremhálózati számítástechnika (MEC)
A vezetéstámogató rendszerekben egyre kiemelkedőbb szerep jut a járműkommunikációnak (V2X) és a közlekedésbiztonságot növelő alkalmazásoknak. A mobiltechnológiák fejlesztéseinek köszönhetően a Wi-Fi alapú V2X hozzáférési technológiákkal szemben komoly versenytársként jelent meg a celluláris alapú C-V2X (4G) és NR V2X (5G), amelyek támogatják a hozzáférést a cellás mobilhálózathoz (Uu interfészen) és a közvetlen kommunikációt is (PC5 interfészen), vonzóvá téve a megközelítést. A kooperatív V2X szolgáltatások szempontjából fontos a felhőszolgáltatások terén terjedő edge computing paradigma is. A MEC (Multi-Access Edge Computing) alkalmas platformot nyújthat erőforrásigényes szolgáltatások, mint pl. kooperatív sávváltást, vagy kooperatív szenzorfúziót megvalósító algoritmusoknak. Az 5G és MEC együttese lehetőséget biztosíthat a szigorú késleltetési, sávszélességi, rendelkezésre állási követelményekkel rendelkező alkalmazások megvalósítására. Ez fokozott kihívást jelent olyan helyzetekben, ahol pl. a felhasználók mennyisége miatt erőteljesen romlana a V2X szolgáltatások minősége. Ilyenkor egy kiterjesztett, optimalizált, hibrid PC5/Uu hozzáférés nyújthat megoldást. Megfelelő infrastruktúrával kiegészítve (pl. PC5-képes RSU egységek) a MEC szolgáltatások több rádiós közegen keresztül is elérhetők. Az interfészek közti dinamikus váltást azonban a hálózatnak is támogatnia kell, és pl. szeleteléssel biztosítani a megfelelő erőforrásokat a QoS betartásához.
A V2X alkalmazások, 5G szolgáltatások és a hibrid V2X modellezéséhez kitűnő szimulációs eszközkészlet áll rendelkezésre. Az Artery/OMNeT++ keretrendszer implementálja a teljes V2X stacket és V2X alkalmazások modellezésére is képes. Ehhez tökéletes adalék a Simu5G modellkönyvtár, amely 5G rádiós modulokkal, maghálózati elemekkel és szabványos MEC infrastruktúra modellel is szolgál kiegészítésként. A legfontosabb metrikák, mint a Channel Busy Ratio (CBR), a csomagvesztési ráta, vagy a MEC infrastruktúra terhelése így könnyen mérhetők és analizálhatók. A dolgozat célja a meglévő szimulációs környezet kiegészítése 5G-kompatibilis PC5 interfésszel, beleértve a hibrid interfészt vezérlő kontrol mechanizmusok egyszerű modelljét. A modellezett alkalmazás CPM üzeneteket továbbít egy MEC-en futó szolgáltatás felé. A mérésekkel a PC5 és Uu interfészek közötti váltás hatásait szeretném vizsgálni különböző CPM generálási szabályok mellett olyan metrikák figyelembevételével, mint a CBR vagy a csomagvesztési ráta.



